Rahaf var í viðtali á ABC Australia . vísir / vilhelm Rahaf Mohammed al-Qunun , sádi-arabíska unglingsstúlkan sem fangaði athygli heimsbyggðarinnar þegar hún læsti sig inn á hótelherbergi í Taílandi þar sem hún var á flótta undan fjölskyldu sinni , segist vonast til þess að saga sín veiti öðrum sádi-arabískum konum innblástur til þess að vera hugrakkar og frjálsar . Qunun fékk hæli í Kanada og lenti í Toronto á laugardag . Hún veitti sjónvarpsstöðinni ABC Australia viðtal og kvaðst vona að mál sitt gæti komið einhverjum breytingum af stað í heimalandi sínu en konur hafa afar takmörkuð réttindi í Sádi-Arabíu . Þannig mega þær ekki vinna , gifta sig eða ferðast án leyfis frá karlkyns forráðamanni . „ Ég held að fjöldi kvenna sem flýja undan stjórnvöldum í Sádi-Arabíu eigi bara eftir að aukast , sérstaklega þar sem það er enginn til þess að stöðva þær . Ég vona að saga mín hvetji aðrar konur til þess að vera hugrakkar og frjálsar , “ sagði Qunun . Í viðtalinu lýsti Qunun því hvernig löngun hennar til þess að vera sjálfstæð hafi drifið hana áfram til þess að flýja undan bróður sínum og föður þar sem þau voru á ferðalagi í Kúveit en Qunun stefndi á Ástralíu með millilendingu í Bangkok í Taílandi . Hún læsti sig inni á hótelherbergi þar í landi og neitaði að fara út í sex daga . Segist Qunun hafa búist við því að yfirvöld myndu brjótast inn í herbergið og taka hana höndum . Íhugaði hún því að stytta sér aldur . „ Þess vegna skrifaði ég kveðjubréf . Ég ákvað að ég myndi enda líf mitt áður en ég væri neydd til þess að snúa aftur til Sádi-Arabíu , “ sagði Qunun . „ Mig langaði til að vera frjáls frá kúgun og þunglyndi . Ég vildi vera sjálfstæði . Ég hefði ekki getað gifst þeim sem ég vildi eða farið að vinna án þess að fá leyfi . “ Biðja yfirvöld Ástralíu um að íhuga að veita ungri konu frá Sádi-Arabíu hæli .